Document ID: 32008D0156

KOMISSION PÄÄTÖS,
tehty 18 päivänä helmikuuta 2008,
päätöksen 2006/766/EY muuttamisesta kolmansista maista ja alueista, joista on lupa tuoda ihmisravinnoksi tarkoitettuja kalastustuotteita missä tahansa muodossa, vahvistetun luettelon osalta
(tiedoksiannettu numerolla K(2008) 555)
(ETA:n kannalta merkityksellinen teksti)
(2008/156/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 11 artiklan 1 kohdan,
sekä katsoo seuraavaa:
(1)
Asetuksessa (EY) N:o 854/2004 vahvistetaan eläinperäisten tuotteiden virallisen valvonnan järjestämistä koskevat erityissäännöt. Kyseisen asetuksen 11 artiklassa säädetään luetteloista, jotka on laadittava kolmansista maista ja kolmansien maiden osista, joista tiettyjen eläinperäisten tuotteiden tuonti on sallittu, sekä perusteista, jotka on otettava huomioon tällaisia luetteloita laadittaessa.
(2)
Sellaisia kolmansia maita ja alueita, joista simpukoiden, piikkinahkaisten, vaippaeläinten, merikotiloiden ja kalastustuotteiden tuonti on sallittua, koskevien luetteloiden vahvistamisesta 6 päivänä marraskuuta 2006 tehdyssä komission päätöksessä 2006/766/EY (2) luetellaan ne kolmannet maat, jotka täyttävät asetuksen (EY) N:o 854/2004 11 artiklan 4 kohdassa tarkoitetut perusteet ja jotka siitä syystä pystyvät takaamaan, että kyseiset yhteisöön viedyt tuotteet täyttävät kuluttajien terveyden suojelemiseksi asetetut terveyttä koskevat edellytykset.
(3)
Kyseisen päätöksen liitteessä II luetellaan kolmannet maat ja alueet, joista on lupa tuoda ihmisravinnoksi tarkoitettuja kalastustuotteita missä tahansa muodossa.
(4)
Armenia on tällä hetkellä kyseisessä liitteessä olevassa luettelossa ainoastaan elävien muiden kuin viljeltyjen rapujen tuonnin osalta. Kyseiseen maahan maaliskuussa 2007 tehty komission tarkastuskäynti osoitti, että asianmukaiset lämpökäsitellyille ja pakastetuille muille kuin viljellyille ravuille asetetut terveysvaatimukset täyttyvät. Tämän vuoksi luetteloa olisi Armenian osalta laajennettava koskemaan myös lämpökäsiteltyjä muita kuin viljeltyjä rapuja ja pakastettuja muita kuin viljeltyjä rapuja.
(5)
Montenegro, joka on tällä hetkellä päätöksen 2006/766/EY liitteessä II olevassa luettelossa ainoastaan luonnonvaraisista merisaaliista peräisin olevien tuoreiden kokonaisten kalojen osalta, on toimittanut tieteellistä tietoa ja tehnyt lisähakemuksen makean veden rapujen tuonnin hyväksymiseksi kyseisestä kolmannesta maasta. Tämänhetkinen rajoitus olisi näin ollen poistettava. Kalastustuotteiden tuonti olisi sallittava.
(6)
Bosnia ja Hertsegovinaa ei tällä hetkellä ole päätöksen 2006/766/EY liitteessä II olevassa luettelossa. Kyseiseen maahan tehtiin komission tarkastuskäynti 29 päivästä elokuuta2 päivään syyskuuta 2005. On osoitettu, että toimivaltaiset viranomaiset ovat toimittaneet kaikki tarvittavat takeet asianmukaisten terveysvaatimusten täyttämiseksi. Bosnia ja Hertsegovina olisi tämän vuoksi sisällytettävä niiden kolmansien maiden luetteloon, joista jäsenvaltiot voivat sallia kalastustuotteiden tuonnin.
(7)
Bulgaria ja Romania ovat tällä hetkellä päätöksen 2006/766/EY liitteessä II olevassa luettelossa. Koska luettelo kuitenkin koskee ainoastaan kolmansia maita, kyseisten kohtien soveltaminen päättyi näiden maiden Euroopan unioniin liittymisen myötä. Nämä kaksi jäsenvaltiota olisi tämän vuoksi poistettava luettelosta.
(8)
Kyseisen päätöksen liitteessä I on luettelo kolmansista maista, joista on lupa tuoda ihmisravinnoksi tarkoitettuja simpukoita, piikkinahkaisia, vaippaeläimiä ja merikotiloita missä tahansa muodossa. Liitteessä II oleva Marokkoon liittyvä alaviite 6 koskee tiettyjen jalostettujen simpukoiden lisävaatimuksia. Johdonmukaisuuteen liittyvistä syistä on sen vuoksi aiheellista siirtää nämä vaatimukset liitteeseen I.
(9)
Päätöstä 2006/766/EY olisi sen vuoksi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2006/766/EY liitteet I ja II tämän päätöksen liitteellä.
2 artikla
Tätä päätöstä sovelletaan 1 päivästä maaliskuuta 2008.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä helmikuuta 2008.

Labels: 0
3
5
6